**Első állomás**

 *„Magasztallak, Uram, mert megmentettél. Nem engedted, hogy ellenségeim örüljenek bajomon. Uram, Istenem, hozzád kiáltottam, és meggyógyítottál engem. Uram, kihoztál engem a holtak hazájából, életben tartottál, nem roskadtam a sírba… gyászomat örömre fordítottad, leoldoztad gyászruhámat, és örömbe öltöztettél. Ezért szüntelen zeng neked a szívem, örökké magasztallak téged, Uram, Istenem!” (Zsolt 30,2–3.12–13)*

Életemnek azokra a pillanataira gondolok, amikor Isten leoldozta gyászruhámat…

Amikor örömbe öltöztetett…

Magadra terítheted a piros kabátot, miközben hálaimát írsz, és az imádat kitűzheted a parafatáblára.

**Második állomás**

*Lázár feltámasztása*

*„Amikor Jézus látta, hogy Mária sír, és a vele jött zsidók is sírnak, háborgott lelkében, és megrendült. Megkérdezte: Hova helyeztétek őt? Azt felelték: Uram, jöjj és lásd meg! Jézus könnyekre fakadt. A zsidók ezt mondták: Íme, mennyire szerette! Közülük néhányan pedig így szóltak: Ő, aki a vak szemét megnyitotta, nem tudta volna megtenni, hogy ez ne haljon meg? Jézus – még mindig háborogva magában – a sírhoz ment: ez egy barlang volt, és kő feküdt rajta. Jézus így szólt: Vegyétek el a követ!… Elvették tehát a követ, Jézus pedig felemelte a tekintetét, és ezt mondta: Atyám, hálát adok neked, hogy meghallgattál.” (Jn 11,33–39a.41)*

Olvasd el az igét, és figyeld meg a képet! Adj időt magadnak, ne siess! Mit veszel észre? Hogyan hat rád? Milyen érzéseket, asszociációkat hoz elő belőled? Mi az, amit Jézussal megosztanál ebből?

**Harmadik állomás**

Egy beszélgetésben ezt mondta Pilinszky János költő Popper Péternek:

„A valóságban az élet dolgainak többsége nem megoldható. Legfeljebb jól-rosszul elviselhető. Óriási a különbség közöttünk. Ti, pszichológusok úgy gondoljátok, hogy az életben problémák vannak és megoldásokra van szükség, én meg úgy gondolom, hogy az életben tragédiák vannak, és irgalomra van szükség.”

Elmélkedj csöndesen erről a gondolatról! Hagyj magadnak időt!

Ha akarsz, lefekhetsz, akár kitárt karral, arccal a föld felé, az elengedés és várakozás mozdulatával…

**Negyedik állomás**

Jézus, az Emberfia megrendül, háborog magában, könnyekre fakad Lázárt gyászolva. A hiánnyal találkozik, megrendíti az élet végessége. Zokogás rázza a barátja miatt. Nem rejti el férfikönnyeit, az együttérzést keresi a felé forduló tekintetek kereszttüzében – és a valódi szembesülést azzal a kővel ott, a barlangsír szájánál. Az ámulat különös mezsgyéjén állunk Jézussal együtt. Egy sír, a barát sírja, és mellette sok sirató, közöttük Jézus. *„Mennyire szerette…”*

Az életben tragédiák vannak, és irgalomra van szükség.

Életünk egy részében jelen van egyfajta megszelídítetlen sötétség. Ám szabadok vagyunk arra, hogy az elbizonytalanodás, a kétely, az üresség érzését bevonjuk az életünkbe: ezt azért tehetjük meg, azért nézhetünk szembe ezzel a tapasztalattal, mert Ő, az Irgalmas Isten ott van. Jézus tudta, hogy Isten nem változatlanság, hanem hűség!

Jékely Zoltán *Zsoltár-töredék* című rövid versében erről a nagybetűs Hűségről így vall:

Minden könnycsepp az égi membrán

Világnagy lemezére hull,

S akkora csengéssel csepeg rá,

Hogy meghallja az Úr!

Minden panasznak, vádnak, rimánkodásnak Ő a címzettje: az Úr és Társ.

Az Irgalom Istene.

A sós víz a könnyeket jelképezi. Megkóstolhatod.

Válaszolj a kérdésre: Ki nekem Ő, az Irgalom Istene? Írd fel a csomagolópapírra!

**Ötödik állomás**

Az ámulat különös mezsgyéjén állunk Jézussal együtt.

Könnyek és hálaadás. Veszteség és győzelem. Üresség és hit. Halál és reménység.

Mindez együtt, egyszerre. Az idő összesűrűsödik a kegyelem pillanatában. A reménység mindig a veszteségben gyökerezik. A reménységem a veszteségemben gyökerezik. Isten épp a halálos helyeken adja és munkálja az életet – az én életemet is.

Pilinszkynek igaza van: az életben tragédiák vannak, és irgalomra van szükség.

Tudta ezt Dietrich Bonhoeffer is, a második világháborúban kivégzett mártír evangélikus teológus: „A világ a maga valóságában mindig félelmet kelt bennünk… De Isten meg akar minket vigasztalni, és aki vigaszban részesül, többet lát, és többet kap az egész világnál, övé az Istennel való élet. Semminek sincs vége, semmi sincs elveszve, semmi sem értelmetlen, ha Isten vigasztal.”

Amit látsz a földön, az az irgalom köre…

Vigyél magaddal egy igét a kosárból!

**Hatodik állomás**

Az ámulat különös mezsgyéjén állunk Jézussal együtt.

Lázár sírjánál állva Jézus fölemelte tekintetét, és ezt mondta: *„Atyám, hálát adok neked, hogy meghallgattál.”* A könnyek mögött ott van már a mosoly, a kétely mögött ott a bizalom.

*„Este szállást vesz a sírás, reggelre itt az ujjongás…” (Zsolt 30,6)*

A hála érzésének ereje abból a súlyból ered, amellyel a veszteségeink nehezednek ránk.

A héber nyelvben a *dicsőség* és a *súly* szavak *(kábód)* egy tőből származnak.

Emeld meg a nagy követ, érezd meg a súlyát!

A kis kövek a veszteségeink. Írd rájuk, ami fáj és hiányzik, ezután odateheted azokat a nagy kő közelébe!

**Hetedik állomás**

Ami emberré tesz minket valójában, ami egyáltalán lehetővé teszi a boldogság megtapasztalását, az a csodálat és a megrázkódtatás között feszülő ív. Az a különös mezsgye, ahol a gyász és az öröm találkozik, egymásba ér. Aki boldog akar lenni, annak arra is készen kell lennie, hogy fájdalmakat éljen meg. A kettő összetartozik, és mindkettő azt tudatosítja bennünk, hogy többet keresünk az anyagi, szellemi jólétnél. Az élet értelmét keressük.

Isten létezése nélkül ezek az ősi emberi érzések értelmetlenek, céltalanok lennének.

Fájdalmaink, könnyeink az életünk teljesebb megélésére hívnak.

A zsoltáros tudja, abban a pillanatban, hogy imává alakul a hiány, már betöltetik. Abban a pillanatban, amikor őszintén gyászoljuk veszteségeinket, Isten az irgalom palástját teríti ránk, hogy azután örömbe öltöztessen.

Jézus sír Lázár sírjánál – és közben hálát ad az Élet Istenének. Jézus emberi módon éli meg a halált, hogy az életté alakuljon értünk, emberekért, amikor végül majd elgördül az a másik kő.

Gyújts meg egy mécsest, és vidd magaddal az utolsó állomásra!

**Nyolcadik állomás**

*„Magasztallak, Uram, mert megmentettél. Nem engedted, hogy ellenségeim örüljenek bajomon. Uram, Istenem, hozzád kiáltottam, és meggyógyítottál engem. Uram, kihoztál engem a holtak hazájából, életben tartottál, nem roskadtam a sírba… gyászomat örömre fordítottad, leoldoztad gyászruhámat, és örömbe öltöztettél. Ezért szüntelen zeng neked a szívem, örökké magasztallak téged, Uram, Istenem!” (Zsolt 30,2–3.12–13)*

Írj egy hálaadó mondatot a zsoltár szövegéhez!

A mécsest hagyd ezen az állomáson!